ООН се обедини пред общата опасност | Новини и анализи по международни теми | DW | 29.09.2014
Водовъртежът на международните конфликти превърна сесията на Общото събрание на ООН в гигантска кризисна среща. Затова пък наболелите въпроси за бъдещето бяха изтласкани на заден план, критикува в коментара си Геро Шлис.
Борбата срещу "Ислямска държава" и разрастващата се епидемия на ебола бяха двете най-неотложни теми на последната сесия на Общото събрание на ООН. Те го превърнаха в кризисна среща на върха, макар че ООН досега да не е успявало да докаже неоспорими качества на кризисен мениджър. Инициативата и сега не беше на ООН, а на американския президент Барак Обама, който поде кампания по двете основни теми - борбата срещу "Ислямска държава" (ИД) и епидемията от ебола. Решението на Обама да започне въздушни удари срещу ИД и в Сирия се оказа сполучлив шахматен ход. Така той на практика успя да придаде нова динамика на дискусията по този въпрос и да разшири допълнително коалицията срещу ислямистите. Освен Великобритания, към коалицията сега се присъединиха и по-малки европейски държави като Белгия и Дания.
Още по-важен е фактът, че междувременно настъпи промяна на политическия климат в света. Международната общност осъзна непознатия досега мащаб на терора като предизвикателство, на което трябва да се противопостави с обединени сили. Някои от досега колебаещите се арабски държави заеха ясни позиции. Дори Русия гласува внесената от Обама резолюция срещу т.нар. "чуждестранни бойци", които се сражават в Ирак и Сирия на страната на "Ислямска държава".
В тази обстановка ролята на германския външен министър Франк-Валтер Щайнмайер не беше от най-леките. Преди всичко, защото неизказаното очакване на Обама за германско участие във въздушните удари го принуди да премине в отбрана. От германска гледна точка доставката на оръжия за кюрдските бойци може и да е голяма крачка, но не и за САЩ и останалите съюзници от коалицията срещу ИД. За тях доставките на оръжия са нещо, което се разбира от само себе си. При това - нещо крайно недостатъчно с оглед на растящата ислямистка опасност.
Малко на западен план остана по време на заседанията на Общото събрание на ООН темата за кризата в Украйна. Вероятно това се дължи на примирието, което доведе до известно успокояване на обстановката. Франк-Валтер Щайнмайер обаче постъпи правилно, като използва форума, за да атакува Русия директно. По неочаквано ясен начин той обвини Москва в нарушаване на международното право. Руският външен министър Лавров се реваншира, като обвини Запада, че нарушавал суверенитета на Сирия с въздушните удари срещу "Ислямска държава" и се завръщал към арогантния маниер на поведение от времето на Студената война.
Добрата новина е, че Русия и Западът са единодушни по два много основни конфликта - борбата срещу ИД и ядрената програма на Иран. За разлика от миналата година, когато новоизбраният ирански президент Рохани изненада Запада с един опит да привлече симпатиите на своя страна, сега фронтовете в преговорите са втвърдени. Тазгодишната сесия на Общото събрание обаче не внесе нова динамика по иранската тема. Вярно, че ежегодната сесия на Общото събрание на ООН е уникална платформа за разглеждане на международните конфликти. Но почти винаги кризисният мениджмънт заобикаля институциите на ООН и се извършва в други политически формати. Ето защо е крайно време да бъде извършена реформа в ООН, която да осъвремени световната организация.
Ако имаха мандат от ООН, въздушните удари на САЩ и техните съюзници срещу "Ислямска държава" /ИД/ щяха да имат международноправно покритие. Но такъв мандат няма, а това прави цялата ситуация доста по-сложна. (26.09.2014)
Автор Геро Шлийс/ КЦ
Ключови думи Свят, ООН, Съвет за сигурност, Обама, Щайнмайер, "Ислямска държава", Украйна
Permalink https://p.dw.com/p/1DN76